雜興  其五
作者：劉克莊
朝代：宋

paragraphs: 昔事先皇帝，弱羽參高翰。
對揚乏鯁論，狂疎犯龍顔。
臺簡凜霜凝，聖度如天寬。
赦於碓磨中，驅之原隰間。
乘傳者四人，記憶獨賜環。
重來寖通顯，三黜因封還。
歲晚復見收，奏技列從官。
所忠來諭旨，聞卿十年閑。
所著凡幾書，頗欲見一斑。
臣既美芹獻，上亦停箸觀。
曾未踰信宿，王言冠篇端。
孔筆褒貶嚴，舜歌賡載難。
華顛際休明，幻軀迫尪殘。
倦直承明廬，求出函谷關。
綵纈藉金罍，玉柄綴寶紈。
上有二十字，妙畫翔龍鸞。
及帝將遺弓，許臣遂掛冠。
古人報一飯，飈馭無路攀。
送不涉胥濤，葬不殉橋山。
長吟黄鳥詩，血淚空汍瀾。